Na osnovu člana 65 stav 1 i člana 75 stav 4 Statuta Univerziteta Donja Gorica od 12.02.2010. godine (u daljem tekstu: Statut) Senat Univerziteta Donja Gorica, na sjednici održanoj 11.04.2022. godine donosi

**PRAVILNIK O PRIJAVI, OCJENI I ODBRANI DOKTORSKOG RADA**

**I. OPŠTE ODREDBE**

**Predmet**

**Član 1**

Ovim Pravilnikom uređuje se postupak prijave, ocjene i odbrane doktorske disertacije na Univerzitetu Donja Gorica (u daljem tekstu: Univerzitet) na akreditovanim studijskim programima trećeg stepena studija u ukupnom trajanju od 180 ECTS.

Doktorska disertacija je završni dio studijskog programa doktorskih studija.

Doktorska disertacija je rezultat originalnog naučnog rada studenta doktorskih studija u odgovarajućoj naučnoj oblasti.

**Upotreba rodno osjetljivog jezika**

**Član 2**

Izrazi koji se u ovom pravilniku koriste za fizička lica u muškom rodu obuhvataju iste izraze u ženskom rodu.​

**II. PRIJAVA DOKTORSKOG RADA**

**Član 3**

Student doktorskih studija akreditovanog studijskog programa prijavljuje temu doktorske disertacije na drugoj godini doktorskih studija i po obavljenom istraživačkom radu, a u skladu sa ovim Pravilnikom i pravilima o doktorskim studijama važećim na univerzitetskoj jedinici na kojoj student studira.

Prijavaljena tema ne smije biti identična ili bitno slična temi koju je student doktorskih studija branio kao završni rad na studijama drugog stepena ili kao magistarski rad.

Prijava teme sadrži naročito:

- osnovne podatke o kandidatu i temi;

- predmet i cilj disertacije;

- opis sadržaja (strukture po poglavljima) disertacije;

- osnovne hipoteze od kojih se polazi u istraživanju;

- metode koje će se u istraživanju primeniti;

- očekivane rezultate i naučni doprinos;

- spisak literature; i

- predlog mentora, odnosno komentora.

Obrazac, rokove i detaljan sadržaj prijave doktorske disertacije propisuje Komisija za doktorske studije Univerziteta Donja Gorica (u daljem tekstu: Komisija za doktorske studije).

Komisiju za doktorske studije imenuje Rektor.

Nastavno-naučno vijeće organizacione jedinice razmatra i usvaja prijavu doktorske disertacije, te studentu imenuje mentora.

O odluci iz stava 5 ovog člana nastavno-naučno vijeće organizacione jedinice obavještava Senat Univerziteta.

**Mentor**

**Član 4**

Za mentora se može imenovati nastavnik koji je:

- po pravilu u radnom odnosu na Univerzitetu, odnosno na univerzitetima sa kojima Univerzitet ima potpisane ugovore o saradnji;

- po pravilu učestvuje u izvođenju nastave i naučnog istraživanja na programima doktorskih studija;

- biran za širu naučnu oblast kojoj pripada predložena tema doktorske disertacije;

Mentor može voditi najviše troje doktoranada istovremeno.

Mentor se, po pravilu, određuje iz reda vanrednih i redovnih profesora.

Pored mentora studentu se, kod multidisciplinarnih radova, može odobriti i imenovanje komentora.

Komentor mora ispuniti uslov iz stava 1 tačka 3 ovog člana.

Mentor je dužan da efektivno i blagovremeno pomaže studentu pri utvrđivanju strukture rada, izbora metoda naučnoistraživačkog rada, izbora literature i da studentu pruža drugu stručnu pomoć u izradi doktorske disertacije i naučnoistraživačkim aktivnostima, te da o tome redovno obavještava nadležna tijela Univerziteta, odnosno univerzitetske jedinice u skladu s važećim pravilima.

**Član 5**

Po prijemu teksta (rukopisa) doktorske disertacije stručna služba dostavlja saglasnost mentora nastavno-naučnom vijeću univerzitetske jedinice na odlučivanje.

Vijeće iz stava 1 ovog člana razmatra i usvaja izvještaj mentora i predlaže sastav komisije za ocjenu podobnosti teze i kandidata.

Komisija za doktorske studije, na prijedlog nastavno-naučnog vijeća univerzitetske jedinice, imenuje komisiju za ocjenu podobnosti teze i kandidata.

Komisija za ocjenu podobnosti teze i kandidata sastoji se od najmanje tri nastavnika, odnosno istraživača koji su birani u akademska zvanja iz odgovarajuće naučne oblasti na koju se odnosi tema doktorske disertacije.

Mentor je ujedno i član komisije za ocjenu doktorskog rada.

Za predsjednika komisije iz stava 2 ovog člana imenuje se član komisije nastariji po zvanju.

**Član 6**

Komisija za ocjenu podobnosti teze i kandidata može pozvati kandidata da obrazloži ciljeve i očekivane rezultate i da izloži istraživački program sa uslovima za uspješan završetak doktorske disertacije u roku od 30 dana od dana njenog imenovanja.

Komisija za ocjenu podobnosti teze i kandidata podnosi nastavno-naučnom vijeću univerzitetske jedinice izvještaj o tome da li se doktorska disertacija može pozitivno ocijeniti i prihvatiti za javnu odbranu u roku od 60 dana od dana prijema teksta (rukopisa).

Pozitivan izvještaj iz prethodnog stava, nastavno-naučno vijeće univerzitetske jedinice, zajedno sa svojim mišljenjem, dostavlja Komisiji za doktorske studije.

U slučaju negativnog mišljenja, komisija za ocjenu podobnosti teze i kandidata obrazložiće takvu odluku i uputiti studenta i predloženog mentora na postupanje u cilju otklanjanja nedostataka prijave doktorske disertacije i na rok u kom se nedostaci moraju otkloniti, a koji ne može biti duži od šest mjeseci.

Ukoliko vijeće univerzitetske jedinice vrati disertaciju na dopunu, odnosno izmjenu, a kandidat u ostavljenom roku ne postupi po primjedbama i sugestijama, nastavno-naučno vijeće donosi odluku kojom se obustavlja postupak za sticanje akademskog naziva doktora nauka, a u skladu sa zakonom.

**II. OCJENA DOKTORSKOG RADA**

**Član 7**

Student doktorskih studija kome je prihvaćena tema doktorske disertacije, predaje tekst (rukopis) doktorske disertacije, u elektronskoj formi, Komisiji za doktorske studije, a preko strućne službe fakulteta na kojem se doktorski program organizuje, u skladu s važećim pravilima doktorskih studija.

Uz tekst (rukopis) doktorske disertacije, student podnosi i saglasnost mentora.

Tekst disertacije iz stava 1 ovog člana, ne može se podnijeti prije okončanja petog semestra, te prije okončanja svih nastavnih i drugih obaveza predviđenih pravilima doktorskih studija na univerzitetskoj jedinici na kojoj studira.

Student doktorskih studija dužan je da podnese tekst (rukopis) doktorske disertacije najkasnije šest mjeseci prije isteka roka od šest godina, računajući od dana početka nastave u prvom semestru studija koje je upisao.

**Član 8**

Po predaji doktorske disertacije i saglasnosti iz člana 6 ovog Pravilnika, stručna služba će izvršiti provjeru originalnosti disertacije korišćenjem odgovarajućeg alata za provjeru plagijata koji je upotrebi na Univerzitetu.

Po dobijenom rezultatu provjere iz stava 1 ovog člana, mentor predlaže nastavno-naučnom vijeću univerzitetske jedinice da dâ predlog komisije za ocjenu doktorske disertacije, a kandidata poziva da preda najmanje osam primjeraka ukoričenih primjeraka doktorske disertacije.

Predlog komisije za ocjenu doktorske disertacije nastavno-naučno vijeće dostavlja Senatu Univerziteta na usvajanje, a preko Komisije za doktorske studije.

Komisiju za ocjenu doktorske disertacije čine najmanje tri člana, izabrana u zvanje nastavnika iz oblasti problematike doktorske disertacije i koji ispunjavaju uslove za izvođenje nastave na doktorskim studijama, od kojih najmanje jedan nije u radnom odnosu na Univerzitetu.

Mentor može, a ne mora, biti član komisije za ocjenu i odbranu doktorske disertacije, ali ne može biti njen predsjednik.

**Član 9**

Komisija je dužna da izvještaj o ocjeni doktorske disertacije dostavi nastavno-naučnom vijeću univerzitetske jedinice u roku od 60 dana od dana imenovanja, o čemu vijeće obavještava Komisiju za doktorske studije.

U slučaju da komisija ne postupi u roku iz stava 1 ovog člana, Senat može, a na predlog nastavno-naučnog vijeća univerzitetske jedinice, formirati novu komisiju.

Član komisije može izdvojiti svoje mišljenje drugačije od mišljenja većine članova komisije, a koje je dužan da obrazloži u pisanoj formi i potpiše i ono čini sastavni dio izvještaja.

Ukoliko komisija nije dala pozitivnu ocjenu doktorske disertacije, obavezno navodi razloge za donošenje negativne ocjene i predlaže da nastavno-naučno vijeće univerzitetske jedinice doktorsku disertaciju odbije ili vrati na dopunu, odnosno izmjenu.

Ukoliko kandidat u roku od najviše tri mjeseca od dana prijema obavještenja o takvoj odluci ne postupi po primjedbama i sugestijama, smatra se da je odustao od daljeg rada na doktorskoj disertaciji.

Odbijena doktorska disertacija ne može se ponovo prijaviti od strane istog kandidata.

U slučajevima iz stavova 4 i 5 ovog člana, vijeće obavještava Komisiju za doktorske studije.

**Član 10**

Kada komisija za ocjenu doktorske disertacije podnese pozitivan izvještaj, na zvaničnoj internet stranici Univerziteta i univerzitetske jedinice na kojoj student studira, oglašava se informacija da je izvještaj o doktorskoj disertaciji podnijet i da sva zainteresovana lica mogu u prostorijama Univerziteta, u roku od 30 dana od dana objavljivanja oglasa, pregledati podnijetu doktorsku disertaciju i izvještaj komisije, te uložiti svoj pisani prigovor na disertaciju, odnosno na izvještaj.

Nastavno-naučno vijeće univerzitetske jedinice raspravlja o doktorskoj disertaciji na osnovu izvještaja komisije za ocjenu doktorske disertacije i na osnovu prigovora podnijetih u roku iz stava 1 ovog člana.

Neblagovremene prigovore vijeće neće razmatrati.

Nastavno-naučno vijeće može razmatrati doktorsku disertaciju samo ukoliko je većina članova komisije pozitivno ocijenila tu disertaciju.

.**Član 11**

Ako nastavno-naučno vijeće prihvati doktorsku disertaciju, sačinjava predlog komisije za javnu odbranu doktorske disertacije koji dostavlja Senatu Univerziteta na usvajanje, a preko Komisije za doktorske studije.

U komisiju za javnu odbranu doktorske disertacije imenuju se, po pravilu, članovi komisije za ocjenu doktorske disertacije.

Na sastav komisije za javnu odbranu doktorske disertacije primjenjuju se odredbe člana 8 stavovi 4 i 5 ovog Pravilnika, kojima se reguliše sastav komisije za ocjenu doktorske disertacije.

**III. ODBRANA DOKTORSKOG RADA**

**Član 12**

Senat Univerziteta po predlogu iz člana 11 stav 1 ovog Pravilnika imenuje komisiju za javnu odbranu doktorske disertacije, te utvrđuje mjesto, dan i čas odbrane disertacije.

Javna odbrana ne može se organizovati ranije od 15 dana, niti najkasnije od 60 dana od dana imenovanja komisije iz stava 1 ovog člana.

Na zvaničnoj internet stranici Univerziteta i univerzitetske jedinice na kojoj se odbrana ima obaviti oglašava se informaciju o odbrani doktorske disertacije, sa podacima o kandidatu, temi, vremenu i mjestu održavanja odbrane, i to najkasnije pet dana prije održavanja odbrane.

Ukoliko kandidat bez opravdanog razloga ne pristupi odbrani rada, dekan univerzitetske jedinice na kojoj se odbrana ima održati obustaviće postupak i vratiti disertaciju kandidatu.

**Član 13**

Odbrana doktorske disertacije javna je.

Predsjednik komisije za javnu odbranu doktorske disertacije otvara postupak usmene odbrane, iznosi opšte podatke o kandidatu, o rezultatima njegovih studija i njegovim radovima, te rezime izvještaja o ocjeni doktorske disertacije.

Poslije riječi predsjednika komisije, kandidat, u okviru vremena koje mu odredi predsjednik komisije, a u skladu sa posebnom odlukom Senata, izlaže sadržaj svoje disertacije, metode koje je primijenio i objašnjava zaključke do kojih je u njoj došao.

Kada kandidat završi svoje izlaganje, članovi komisije mu, redom koji odredi predsjednik komisije, postavljaju pitanja i iznose primjedbe na disertaciju, a mogu tražiti i objašnjenja u vezi sa disertacijom i usmenom odbranom.

Nakon članova komisije, pitanja kandidatu može postavljati prisutna javnost.

**Član 14**

Predsjednik Komisije određuje da li će student doktorskih studija davati odgovore i objašnjenja poslije riječi pojedinih članova komisije ili će ih dati kumulativno.

Kandidat je dužan da odgovori na pitanja koja mu postave članovi komisije, kao i na sva pitanja koja mu postavi prisutna javnost i da pruži tražena objašnjenja.

Kada komisija nađe da se o predmetu odbrane dovoljno raspravljalo, predsjednik komisije saopštava da je odbrana zaključena, a komisija se povlači na vijećanje i odlučivanje glasanjem.

Odluka iz stava 3 ovog člana može biti da kandidat doktorsku disertaciju:

– nije odbranio; ili

da je kandidat doktorsku disertaciju odbranio sa ocjenom

– dobro (*CUM LAUDE*);

– vrlo dobro (*MAGNA CUM LAUDE*);

– odlično (*INSIGNI CUM LAUDE*); i

– izuzetno (*SUMMA CUM LAUDE*).

Komisija za odbranu doktorske disertacije donosi odluku većinom glasova.

Predsjednik komisije za odbranu doktorske disertacije javno proglašava odluku komisije.

O usmenoj odbrani doktorske disertacije vodi se zapisnik, koji potpisuju svi članovi komisije.

**Član 15**

Kada komisija za odbranu doktorske disertacije odluči da je student doktorskih studija odbranio disertaciju, smatra se da je kandidat završio doktorske studije.

**IV. PROMOCIJA DOKTORA NAUKA**

**Član 16**

Diploma o stečenom akademskom nazivu doktora nauka uručuje se prilikom javnog svečanog proglašavanja kandidata za doktora nauka na Dan univerziteta 11. novembra tekuće godine za prethodnu studijsku godinu.

Promociju doktora nauka i uručivanje diplome obavlja rektor Univerziteta.

Promocija doktora nauka okončava se tvrdnjom rektora Univerziteta da su ispunjeni svi uslovi za proglašenje kandidata za doktora određene oblasti nauka i uručivanjem diplome.

Do dodjeljivanja diplome doktora nauka izdaje se uvjerenje o završenim doktorskim studijama.

**Član 17**

Senat Univerziteta može oglasiti ništavom diplomu o stečenom akademskom nazivu doktora nauka, pored slučajeva utvrđenih zakonom i Etičkim kodeksom Univerziteta, i u slučaju kada je diploma potpisana od strane neovlašćenog lica, te ukoliko imalac diplome nije ispunio sve obaveze u skladu sa ovim Pravilnikom.

**V. PRELAZNE I ZAVRŠNE ODREDBE**

**Član 18**

Postupak sticanja akademskog naziva doktora nauka na Univerzitetu koji je započet do dana stupanja na snagu ovog Pravilnika završiće se po propisima po kojima je započet.

Izuzetak od stava 1 ovog člana čine oni postupci koji do dana stupanja na snagu ovog Pravilnika nijesu prošli fazu prijave teme doktorskog rada.

**Član 19**

Komisija za doktorske studije iz člana 3 ovog pravilnika formiraće se u roku od 30 dana od donošenja ovog pravilnika.

**Član 20**

Univerzitetske jedinice dužne su da usklade pravila o doktorskim studijama sa ovim Pravilnikom u roku od 60 dana od njegovog objavljivanja.

**Član 21**

Danom stupanja na snagu ovog Pravilnika prestaju da važe Pravilnik o prijavi i odbrani doktorske teze Fakulteta za međunarodnu ekonomiju, finansije i biznis br. 10/74, Pravilnik o prijavi i odbrani doktorske teze Fakulteta umjetnosti br. 18/41 od 03.04.2018. godine i Pravilnik o prijavi i odbrani doktorske teze Fakulteta za informacione sisteme i tehnologije br. 18/030 od 20.06.2018. godine.

**Član 22**

Ovaj Pravilnik stupa na snagu osmog dana od dana objavljivanja na zvaničnoj internet stranici Univerziteta.

**SENAT UNIVERZITETA DONJA GORICA**

**PREDSJEDNIK**

prof. dr Veselin Vukotić, Rektor